**ESTATUTOS DE ---------------------------------**

**ÍNDICE**

**Capítulo I: Denominación, fins, domicilio e ámbito (Artigos 1 a 4)**

Art. 1 Denominación

Art. 2 Fins

Art. 3 Actividades

Art. 4 Domicilio e ámbito

**Capítulo II: Órganos da Asociación (Artigo 5)**

Art. 5 Órganos de goberno e representación da Asociación

**Capítulo III: Asemblea Xeral (Artigos 6 a 11)**

Art. 6 Natureza

Art. 7 Reunións

Art. 8 Convocatorias

Art. 9 Quórum de validez de constitución e quórum de adopción de acordos

Art. 10 Facultades da Asemblea Xeral Ordinaria

Art. 11 Facultades da Asemblea Xeral Extraordinaria

**Capítulo IV: Xunta Directiva (Artigos 12 a 20)**

Art. 12 Natureza e composición

Art. 13 Procedementos para a elección e substitución de membros

Art. 14 Reunións e quórum de constitución e adopción de acordos

Art. 15 Facultades da Xunta Directiva

Art. 16 O/A President@

Art. 17 Sen contido

Art. 18 O/A Secretari@

Art. 19 O/A Tesoureir@

Art. 20 O/A Vocal

**Capítulo V: Socias/os (Artigos 21 a 26)**

Art. 21 Requisitos para asociarse

Art. 22 Clases de soci@s

Art. 23 Causas de baixa na condición de socios

Art. 24 Dereitos dos soci@s de número e fundadores

Art. 25 Deberes dos soci@s fundadores e de número

Art. 26 Dereitos e deberes dos soci@s de honra

**Capítulo VI: Recursos (Artigos 27 a 28)**

Art. 27 Recursos económicos

Art. 28 Patrimonio inicial e peche de exercicio

**Capítulo VII: Disolución (Artigos 29 a 30)**

Art. 29 Acordo de disolución

Art. 30 Comisión liquidadora

**Disposición Adicional**

**CAPÍTULO I**

**DENOMINACIÓN, FINS, DOMICILIO E ÁMBITO**

**Artigo 1º.- Denominación**

Coa denominación de ---------------------------------- constitúese, por tempo indefinido, unha entidade sen ánimo de lucro, con capacidade xurídica e plena capacidade de obrar, ao amparo do artigo 22 da Constitución Española, que se rexerá pola Lei Orgánica 1/2002, do 22 de marzo, reguladora do dereito de asociación e normas concordantes e as que en cada momento lle sexan aplicábeis, e polos Estatutos vixentes.

**Artigo 2º.- Fins**

A Asociación ten como fins principais:

1. Promover e fomentar o coñecemento, consumo e produción de alimentos e bens, procedentes da agricultura ecolóxica, entendendo por agricultura ecolóxica aquela que está certificada polo Organismo de Control correspondente (Consello Regulador, entidade privada de control, etc.)
2. Promover e desenvolver un proxecto de máximo beneficio social, os valores e beneficios da agricultura ecolóxica, especialmente na zona, entre socios e veciños, conscienciando sobre a necesidade de introducir os principios do desenvolvemento sustentábel en todas as actividades económicas, sociais e culturais do medio rural galego, ben como a responsabilidade persoal de todos na súa conservación e protección.
3. Fomentar e facilitar os tratos directos e canais de comercialización curtos entre consumidores e produtores, evitando intermediarios.
4. Crear as condicións e o ambiente necesario para chegar a unha total complicidade e solidariedade entre consumidores e produtores ecolóxicos, co obxectivo de atinxir o máximo beneficio social, unha mellor calidade de vida e un contorno mellor conservado.
5. Favorecer e alentar unha conduta consoante cos principios do desenvolvemento sustentábel, desde a óptica do consumo responsábel e da alimentación saudábel.
6. Colaborar coas diferentes administracións e institucións públicas e privadas na protección do medio rural galego.
7. Divulgar e dar a coñecer a riqueza da biodiversidade do noso medio rural a toda a poboación galega.
8. Desempeñar actividades tendentes á protección do medio natural, ben como aquelas que sexan susceptíbeis de achegar ingresos que se destinarán integramente ao cumprimento dos fins sociais.
9. Colaborar coas diferentes administracións e institucións públicas e privadas para favorecer e fomentar o desenvolvemento do noso contorno en todos os seus ámbitos (rural, mariño, social, económico, cultural…) mediante a formación e outras iniciativas que teñan a finalidade de recuperar e revitalizar artes tradicionais, ben como de crear proxectos innovadores e profesionais que dinamicen a sociedade e a economía e/ou impliquen calquera outro beneficio social, tendo sempre como base o aproveitamento ético e sustentábel dos recursos

**Artigo 3º.-Actividades.**

Para o cumprimento destes fins realizaranse as seguintes actividades:

1. Charlas, conferencias, debates, cursos, congresos, xornadas, excursións e calquera outro medio de formación, información e/ou comunicación que fose preciso, en que se traten os temas sobre agricultura ecolóxica, alimentación e medio natural, especialmente aqueles cunha maior incidencia na zona.
2. Establecemento de contacto cos produtores ecolóxicos da zona e de todo o ámbito galego, a fin de constituír unha rede de distribución que beneficie produtores e consumidores, garantindo o fornecemento de alimentos saudábeis aos asociados e o mantemento de prezos xustos nas compras.
3. Ensaios e demostracións práticas de actuacións cotiás que axudan a avanzar no camiño da sustentabilidade (separación e reciclaxe de residuos, compostaxe, boas prácticas agrarias, etc.), promovendo a súa adopción por parte de socios e veciños.
4. Actividades de voluntariado encamiñadas á conservación e recuperación do medio rural.
5. Colaboración con institucións públicas e privadas no desenvolvemento de proxectos para a mellora, protección e promoción dos recursos autóctonos, incluídos os ambientais.
6. Editar publicacións de carácter científico e/ou divulgativo, en calquera tipo de soporte material, sobre agricultura ecolóxica, alimentación saudábel, medio natural e desenvolvemento sustentábel.
7. Contacto permanente con organismos públicos e privados que permita acceder a todas aquelas axudas e cooperacións que faciliten a innovación e o desenvolvemento do consumo e da producción alimentar ecolóxicos.
8. Actividades do apartado a) en que se divulguen e promovan os valores culturais, históricos e artísticos nas súas diferentes vertentes (social, económica e ambiental).
9. Calquera actividade que for necesaria, dentro dos fins da Asociación, que sexa susceptíbel de achegar ingresos que se destinarán integramente ao cumprimento dos fins sociais.

**Artigo 4º.- Domicilio e ámbito**

A Asociación establece o seu domicilio social------------------------------------------- o ámbito territorial en que vai realizar principalmente as súas actividades é provincial.

**CAPÍTULO II**

**ÓRGANOS DA ASOCIACIÓN**

**Artigo 5º.- Órganos de goberno e de representación da Asociación**

Os órganos de goberno e de representación da Asociación son, respectivamente, a Asemblea Xeral, e a Xunta Directiva.

**CAPÍTULO III**

**ASEMBLEA XERAL**

**Artigo 6º.- Natureza**

A Asemblea Xeral é o órgano supremo de goberno da Asociación e estará composta por toda as persoas asociadas.

**Artigo 7º.- Reunións**

As reunións da Asemblea Xeral serán ordinarias e extraordinarias. A ordinaria celebrarase unha vez ao ano dentro dos catro meses seguintes ao peche do exercicio; as extraordinarias celebraranse cando as circunstancias o aconsellen, ou cando a Xunta Directiva o acorde ou cando o propoña por escrito polo menos unha décima parte dos asociados.

**Artigo 8º.-Convocatorias**

1º) As convocatorias das Asembleas Xerais, tanto ordinarias como extraordinarias, faranse por escrito, expresando o lugar, día e hora da reunión, ben como a orde do día. Entre a convocatoria e o día sinalado para a celebración da Asemblea en primeira convocatoria haberá de mediar un prazo mínimo de tres días e máximo de quince, podendo tamén facerse constar, se procedese, a data e hora en que se reunirá a Asemblea en segunda convocatoria, sen que entre unha e outra poida mediar un prazo inferior a unha hora.

2º) No caso de urxencia xustificada a xuízo da presidencia, poderase convocar a Asemblea Xeral con 24 horas de antelación, por medio das ferramentas telemáticas: correo electrónico, whatsapp…, etc. e calquera outro procedemento que permita a súa recepción e constancia de tal citación.

**Artigo 9º.- Quórum de validez de constitución e quórum de adopción de acordos**

As Asembleas Xerais, tanto ordinarias como extraordinarias, ficarán validamente constituídas en primeira convocatoria cando concorran a elas, presentes ou representados, polo menos un terzo dos asociados con dereito a voto, e en segunda convocatoria calquera que sexa o número de asociados con dereito a voto.

Os acordos tomaranse por maioría simple de votos das persoas presentes ou representadas cando os votos afirmativos superen aos negativos, non sendo computábeis para estes efectos os votos en branco nin as abstencións.

Será necesaria maioría cualificada das persoas presentes ou representadas, que resultará cando os votos afirmativos superen a metade destas, para:

1. Nomeamento da Xunta Directiva e administradores
2. Acordar a retribución dos gastos derivados das actuacións da Asociación, se é o caso, dos membros da Xunta Directiva.
3. Acordo para constituír unha federación de asociacións ou integrarse nelas.
4. Disposición ou alleamento de bens integrantes do inmobilizado
5. Modificación de Estatutos
6. Disolución da Asociación

**Artigo 10º.- Facultades da Asemblea Xeral Ordinaria**

Son facultades da Asemblea Xeral Ordinaria:

1. Aprobar, se é o caso, a xestión da Xunta Directiva.
2. Examinar e aprobar as Contas Anuais.
3. Aprobar ou rexeitar as propostas da Xunta Directiva en orde ás actividades da Asociación.
4. Fixar as cotas ordinarias ou extraordinarias.
5. Acordar a retribución dos gastos derivados das actuacións da Asociación, se é o caso, dos membros da Xunta Directiva.
6. Calquera outra que non sexa da competencia exclusiva da Asemblea Extraordinaria.

**Artigo 11º.- Facultades da Asemblea Xeral Extraordinaria**

Corresponde á Asemblea Xeral Extraordinaria:

1. Nomeamento dos membros da Xunta Directiva.
2. Modificación de Estatutos.
3. Disolución da Asociación.
4. Expulsión de socios, por proposta da Xunta Directiva.
5. Constitución de federacións ou integración nelas.
6. Decidir sobre o exercicio de accións sociais ou a interposición de accións xurídicas, administrativas ou doutra orde –perante calquera tipo de Administración ou Xurisdición- que sexan necesarias, os recursos en relación as mesmas, ben como o nomeamento dos diferentes profesionais que deban prestar a correspondente asistencia técnica. Todo isto sen prexuízo das facultades que por razóns de urxencia se outorgan á Xunta Directiva. No caso en que non exista tempo suficiente para convocar asemblea presencial, estas propostas da Xunta Directiva someteranse a votación telemática, válida para todos os efectos.
7. Acordar sobre a interposición do correspondente recurso cando non estea contemplado no orzamento aprobado inicialmente. Esta decisión da Xunta Directiva someterase a votación telemática, válida para todos os efectos.
8. Calquera outra facultade que non sexa da exclusiva competencia da Asemblea Xeral de Socios/as.

**CAPÍTULO IV**

**XUNTA DIRECTIVA**

**Artigo 12º.- Natureza e composición**

A Xunta Directiva é o órgano de representación que xestiona e representa os intereses da Asociación de acordo coas disposicións e directivas da Asemblea Xeral. Estará formada por unha/un presidenta/e, unha/un secretaria/o, unha/un tesoureira/o e unha/un vocal, designados pola Asemblea Xeral entre os asociados maiores de idade, en pleno uso dos seus dereitos civís que non estean incursos en motivos de incompatibilidade legalmente establecidos. O seu mandado terá unha duración de dous ( 2 ) anos, e os seus cargos serán gratuítos.

A/o presidenta/e e a/o secretaria/o da Xunta Directiva serano tamén da Asociación e da Asemblea Xeral.

**Artigo 13º.- Procedementos para a elección e substitución de membros.**

A elección das persoas membros da Xunta Directiva pola Asemblea Xeral realizarase mediante a presentación de candidaturas, ás cales se permitirá a axeitada difusión, cunha antelación de sete (7) días á celebración da correspondente reunión.

En caso de ausencia ou enfermidade dalgún membro da Xunta Directiva, este poderá ser suplido provisoriamente polo Vocal e só polo Vocal da Xunta Directiva.

En caso de ausencia ou enfermidade de dous ou máis membros da Xunta Directiva, adiarase a reunión.

Os/as membros da Xunta Directiva cesarán:

1. Por transcurso do período do seu mandado, caso no cal continuarán ocupando os seus cargos até o momento en que se produza a aceptación das persoas que os substitúan.
2. Por renuncia voluntaria comunicada por escrito á Xunta Directiva
3. Por acordo da Asemblea Xeral

**Artigo 14º.- Reunións e quórum de constitución e adopción de acordos**

A Xunta Directiva reunirase logo de convocatoria, debendo mediar polo menos tres días entre esta e a súa celebración, cantas veces o determine o seu/a súa presidente/a e a petición de 2/3 dos seus membros. Ficará constituída cando asista a metade máis un dos seus membros e para que os seus acordos sexan válidos deberán ser tomados por maioría de votos

**Artigo 15º.- Facultades da Xunta Directiva**

As facultades da Xunta Directiva estenderanse, con carácter xeral, a todos os actos propios das finalidades da Asociación, sempre que non requiran, segundo estes Estatutos, autorización expresa da Asemblea Xeral.

Son facultades particulares da Xunta Directiva:

a) Dirixir as actividades sociais e levar a xestión económica e administrativa da Asociación, acordando realizar os oportunos contratos e actos, aprobados na Asemblea

b) Executar os acordos da Asemblea Xeral

c) Elaborar e someter a aprobación da Asemblea Xeral os Orzamentos Anuais e o Estado de Contas

d) Resolver sobre a admisión de novos asociados e asociadas

e) Nomear delegados para algunha determinada actividade da Asociación

f) Acordar, nos casos de urxencia, sobre o exercicio de accións sociais ou a interposición de accions xurídicas, administrativas ou doutra orde –perante calquera tipo de Administración ou Xurisdicción- que sexan necesarias, os recursos en relación a estas, ben como o nomeamento dos diferentes profesionais que deban prestar a correspondente asistencia técnica. No caso en que non exista tempo suficiente para convocar unha asemblea presencial, estas propostas da Xunta Directiva someteranse a votación telemática válida para todos os efectos.

g) Acordar sobre a interposición do correspondente recurso cando non estea contemplado no orzamento aprobado inicialmente. Esta decisión da Xunta Directiva someterase a votación telemática, válida para todos os efectos.

h) Calquera membro da Xunta Directiva poderá realizar gastos ordinarios e de simple tramitación propios e inherentes ás accións sociais ou legais acordadas, tales como conferir poderes notariais, constituír depósitos xudiciais, etc, en que o importe non supere, para cada acto en sí propio considerado, a cantidade de 150 euros.

i) Calquera outra facultade que non sexa da exclusiva competencia da Asemblea Xeral de Socios/as.

**Artigo 16º.- O/A Presidente/a**

O/A Presidente/a terá as seguintes atribucións:

1. Representar legalmente a Asociación perante toda clase de organismos públicos ou privados
2. Convocar, presidir e levantar as sesións que celebre a Asemblea Xeral e a Xunta Directiva, ben como dirixir as deliberacións dunha e doutra
3. Ordenar pagamentos e autorizar coa súa asinatura os documentos, actas e correspondencia
4. Adoptar calquera medida urxente que a boa marcha da Asociación aconselle ou no desenvolvemento das súas actividades resulte necesaria ou conveniente, sen prexuízo de dar conta posteriormente á Xunta Directiva.

**Artigo 17º.- Sen contido** (Este artigo foi deixado sen contido por acordo da Asemblea Xeral Extraordinaria celebrada -----------------

*(Vide Acta da mesma data*).

**Artigo 18º.- O/A Secretario/a**

O/A Secretario/a terá ao seu cargo a dirección dos traballos puramente administrativos da Asociación, expedirá certificacións, levará os libros da Asociación que sexan legalmente establecidos e o ficheiro de asociados, e custodiará a documentación da entidade, facendo que se cursen as comunicacións sobre designacións de Xuntas Directivas e demais acordos sociais inscribíbeis aos rexistros correspondentes, ben como a presentación das contas anuais e o cumprimento das obrigas documentais nos termos que legalmente correspondan.

**Artigo 19º.- O/A Tesoureiro/a**

O/A Tesoureiro/a recadará e custodiará os fondos pertencentes á Asociación e dará cumprimento ás ordes de pagamento que expida o/a Presidente/a.

**Artigo 20º.- O/A Vocal**

O/a Vocal ten as obrigas propias do seu cargo, como persoa membro da Xunta Directiva, ben como as que nazan das delegacións ou comisións de traballo que a propia Xunta lle encomende

**CAPITULO V**

**SOCIOS/AS**

**Artigo 21º.- Requisitos para asociarse.**

Poderán pertencer á Asociación aquelas persoas, físicas ou xurídicas, con capacidade de obrar que teñan interese no desenvolvemento dos fins da Asociación.

As persoas interesadas en pertencer á Asociación solicitarán por escrito a súa alta como socios, na cal manifestarán a súa vontade de cumprir cos presentes Estatutos.

A alta como socio farase efectiva no momento da súa aceptación por parte da Xunta Directiva, podendo esta propor un período de proba, se o estimase conveniente.

As persoas asociadas de idade comprendida entre os catorce anos cumpridos (14) e os trinta (30) sen cumprir poderán formar parte do Grupo Xuvenil, que contará con órganos de decisión propios, os acordos dos cales, en caso de que deban producir efectos perante terceiros, deberán ser aprobados previamente polos órganos competentes da Asociación. Os órganos de representación da Sección Xuvenil deberán ser maiores de idade e con plena capacidade de obrar (artigo 11.4 da L.O. 1/2002)

**Artigo 22º.- Clases de socios**

Dentro da Asociación existirán as seguintes clases de socios:

1. Socios fundadores, que serán aquelas persoas que participen no acto de constitución da Asociación
2. Socios de número, que serán aquelas persoas que ingresen despois da constitución da Asociación
3. Socios de honra, aquelas persoas que polo seu prestixio ou por contribuír de modo relevante á dignificación e desenvolvemento da Asociación, se fagan acredores de tal distinción. O nomeamento dos socios de honra corresponde á Asemblea Xeral a proposta da Xunta Directiva.
4. Socios xuvenís, aquelas persoas que aínda non teñen cumprido a maioría de idade, pertenzan ou non, se é o caso, ao Grupo Xuvenil da Asociación.

**Artigo 23º.- Causas de baixa na condición de socios**

Os socios causarán baixa por algunha das causas seguintes:

1. Por renuncia voluntaria, comunicada por escrito á Xunta Directiva
2. Por incumprimento das súas obrigas económicas.
3. Por incumprimento dos seus deberes como socio.
4. Por expulsión ao non cumprir os apartados anteriores b) e c). A expulsión será acordada pola Asemblea Xeral a proposta da Xunta Directiva.

**Artigo 24º.- Dereitos dos socios de número e fundadores.**

1. Tomar parte en cantas actividades organice a Asociación en cumprimento dos seus fins.
2. Participar nas asembleas con voz e voto.
3. Ser electores e elixíbeis para os cargos directivos.
4. Recibir información sobre os acordos adoptados polos órganos da Asociación.
5. Facer suxestións aos membros da Xunta Directiva en orde ao mellor cumprimento dos fins da Asociación.

**Artigo 25º.- Deberes dos socios fundadores e de número.**

Os socios e socias fundadores e de número terán as seguintes obrigas:

1. Cumprir os presentes Estatutos e os acordos válidos das asembleas e a Xunta Directiva
2. Aboar as cotas que se fixen
3. Asistir ás asembleas e demais actos que se organicen
4. Desempeñar, no seu caso, as obrigas inherentes ao cargo que ocupen.

**Artigo 26º.- Dereitos e deberes dos socios de honra.**

Os/As socios de honra terán as mesmas obrigas que os/as fudadores/as e de número a excepción das previstas nos apartados b) e d) do artigo anterior.

Aliás, terán os mesmos dereitos a excepción daqueles que figuran nos apartados c) e d) do artigo 24, podendo asistir ás asembleas sen dereito de voto.

**CAPITULO VI**

**RECURSOS**

**Artigo 27º.- Recursos económicos**

Os recursos económicos previstos para o desenvolvemento dos fins e actividades da Asociación serán os seguintes:

1. As cotas de socios, periódicas ou extraordinarias.
2. As subvencións, legados ou herdanzas que puidese recibir de forma legal por parte dos asociados ou de terceiras persoas.
3. Calquera outro recurso lícito.

**Artigo 28.- Patrimonio inicial e peche de exercicio.**

A Asociación no momento da súa constitución, carece de Fondo Social.

O exercicio asociativo e económico será anual e o seu peche coincidirá co último día do ano natural.

**CAPÍTULO VII**

**DISOLUCIÓN**

**Artigo 29º.- Acordo de disolución**

A Asociación disolverase voluntariamente cando así o acorde a Asemblea Xeral Extraordinaria, convocada para o efecto.

**Artigo 30º.- Comisión liquidadora**

En caso de disolución, nomearase unha comisión liquidadora, a cal, unha vez extinguidas as débedas, e se existise, destinará o sobrante líquido para outra asociación non lucrativa inscrita no Rexistro e que teña uns fins similares.